**B. Osobitná časť**

K § 1 a prílohám

Upravuje sa metodika zisťovania hodnôt, a parametrov, ktorými sú dosiahnutý športový úspech, pričom metodika pre dospelých sa uplatňuje aj na mládež s odchýlkami uvedenými v prílohe č. 3 zákona č. 440/2015 Z. z. v znení zákona č. 335/2017 Z. z. (ďalej len „zákon“).

V prílohe sa ustanovuje sústava vzorcov, ktorej cieľom je matematické naplnenie prílohy č. 3 zákona, t. j. výpočet príspevkov jednotlivým uznaným športom.

Výpočet dosiahnutého športového úspechu vo vzťahu k individuálnym športom a kolektívnym športom sa upravuje nie na úrovni celého športu, ale až na úrovni jednotlivých športových odvetví, vzhľadom na to, že rôzne uznané športy majú nerovnaký počet športových odvetví s rôznou dôležitosťou (prestížou).

V prípade postavenia Slovenskej republiky v rebríčkoch sa neupravuje nariadením vlády rozhodujúci dátum, vzhľadom na to, že tento je už ustanovený v prílohe č. 3 k zákonu, a to na 30. septembra *„roka, ktorý predchádza roku, na ktorý sa príspevok uznanému športu poskytuje“*. Rovnako sa nariadením vlády neupravuje ani koeficient medziročného útlmu, vzhľadom na to, že jeho hodnoty sú ustanovené v tabuľke č. 2 prílohy č. 3 k zákonu.

Vo vzťahu k maximálnemu možnému medziročného poklesu/nárastu príspevku uznanému športu, maximálnemu percentuálnemu podielu príspevku uznanému športu a minimálnej hodnote príspevku uznanému športu na výpočet na kalendárny rok 2023 sa vychádza z výpočtu príspevku na rok 2020.

K § 2

Ustanovuje sa účinnosť nariadenia vlády na základe skutočnosti, že pre podávanie žiadostí o poskytnutie príspevku uznanému športu podľa § 69 ods. 1 zákona je rozhodujúci 30. september 2022.